Galileo, is-sistema ta' navigazzjoni bis-satellita tal-Ewropa, għada se jilħaq biljun utent tal-ismartphone madwar id-dinja. Dan l-istadju jaħbat mal-15-il anniversarju tal-Aġenzija tas-Sistema Globali ta' Navigazzjoni bis-Satellita Ewropea (GSA), is-sieħba ewlenija tal-Kummissjoni fil-ġestjoni ta' Galileo. Qabel avveniment speċjali fil-kwartieri tal-GSA fi Praga, Elżbieta Bieńkowska, il-Kummissarju għas-Suq Intern, l-Industrija, l-Intraprenditorija u l-SMEs, qalet: “Galileo issa qed jipprovdi servizzi ta' kronometraġġ u ta' navigazzjoni ta' kwalità għolja lil biljun utent tal-ismartphone madwar id-dinja. Dan sar possibbli bis-saħħa tal-impenn verament Ewropew biex tinbena l-aktar sistema ta' navigazzjoni preċiża fid-dinja, bl-appoġġ u d-dedikazzjoni tal-GSA. Ninsab fiduċjuża li l-industrija spazjali tagħna se tkompli tikber permezz ta' aktar xogħol, ideat u investiment fil-qafas tal-Programm Spazjali l-ġdid tal-UE.” Galileo ilu minn Diċembru 2016 jipprovdi 'l hekk imsejħa “servizzi inizjali” li diġà jtejbu l-ħajja ta' kuljum għaċ-ċittadini u għan-negozji permezz ta' sinjali preċiżi ta' pożizzjonament, navigazzjoni u kronometraġġ. Illum 95 % tal-kumpaniji li jipproduċu ċ-ċipep tal-ismartphones għan-navigazzjoni bis-satellita jagħmlu ċipep kompatibbli ma' Galileo. L-istadju importanti ta' “biljun utent” huwa bbażat fuq in-numru ta' smartphones li jużaw il-Galileo li jinbiegħu madwar id-dinja. In-numru reali ta' utenti tal-Galileo huwa akbar. Fl-Ewropa, il-mudelli l-ġodda kollha tal-karozzi approvati għas-suq huma mgħammra bis-sistema eCall, li tuża l-Galileo biex tikkomunika l-pożizzjoni tal-vettura lis-servizzi ta' emerġenza. Minn din is-sena, Galileo jinsab integrat fit-takografi diġitali tat-trakkijiet, apparat ta' reġistrazzjoni tal-veloċità u tad-distanza, biex jiġi żgurat li jiġu rrispettati r-regoli dwar il-ħin tas-sewqan u biex titjieb is-sikurezza fit-toroq. Galileo kien qed jipprovdi wkoll Servizz ta' Tiftix u Salvataġġ (SAR) kruċjali, li naqqas għal inqas minn 10 minuti l-ħin meħtieġ biex tinstab persuna mgħammra bi trażmettitur ta' sinjali ta' emerġenza fuq il-baħar, fil-muntanji jew fid-deżerti. Permezz ta' Galileo, il-preċiżjoni tal-lokalizzazzjoni tjiebet minn 10 km għal inqas minn 2 km. Barra minn dan, fil-ġejjieni s-sistema se tikkonferma lill-persuna li dalwaqt tasal l-għajnuna. Fl-aħħar nett, Galileo jappoġġa lill-awtoritajiet pubbliċi permezz tas-Servizz Pubbliku Regolat tiegħu, għal użu sensibbli fejn tidħol is-sigurtà. Joffri servizz robust u kriptat kompletament għall-utenti tal-gvern waqt emerġenzi jew kriżijiet nazzjonali, bħal attakki terroristiċi, biex tiġi żgurata l-kontinwità tas-servizzi. L-industrija spazjali Ewropea, it-tieni l-akbar fid-dinja f'termini ta' valur, hija b'saħħitha u kompetittiva. Sabiex tgħin biex jinżamm u jkompli jissaħħaħ ir-rwol ta' tmexxija tal-UE fl-ispazju, il-Kummissjoni pproponiet Programm Spazjali ta' EUR 16-il biljun għall-baġit fit-tul li jmiss tal-UE għall-perjodu 2021-2027. SFOND Galileo huwa s-sistema globali ta' navigazzjoni bis-satellita, proġett tal-UE. Huwa sistema ċivili taħt kontroll ċivili, li tipprovdi informazzjoni preċiża dwar il-pożizzjonament u l-kronometraġġ. L-għan ta' Galileo huwa li jiżgura l-indipendenza tal-Ewropa minn sistemi oħra ta' navigazzjoni bis-satellita kif ukoll l-awtonomija strateġika tiegħu fin-navigazzjoni bis-satellita. L-awtonomija tal-Ewropa f'dan is-settur se tagħti spinta lis-suq tax-xogħol Ewropew, tgħin lill-UE ssaħħaħ ir-rwol tagħha bħala garanti tas-sigurtà u tad-difiża, u tappoġġa teknoloġiji emerġenti bħall-Intelliġenza Artifiċjali, id-droni, il-mobilità awtomatizzata u l-Internet tal-Oġġetti. Galileo ilu jipprovdi “servizzi inizjali” minn Diċembru 2016. Matul din il-“fażi pilota” inizjali li tippreċedi l-fażi tas-“servizzi operattivi sħaħ”, is-sinjali ta' Galileo jintużaw flimkien ma' sistemi oħra ta' navigazzjoni bis-satellita. Fil-fażi operattiva sħiħa, l-utenti se jkunu jistgħu jużaw is-sinjali ta' Galileo b'mod indipendenti minn sistemi oħra ta' navigazzjoni bis-satellita. Attivitajiet spazjali oħra tal-UE jinkludu l-Copernicus (data tal-osservazzjoni tad-dinja mingħajr ħlas u miftuħa relatata mal-art, mal-atmosfera, mal-baħar u mat-tibdil fil-klima, u għall-ġestjoni tal-emerġenzi u għas-sigurtà), l-EGNOS (sistema reġjonali tan-navigazzjoni bis-satellita) u s-Sorveljanza u l-Insegwiment fl-Ispazju (SST). Il-Programm Spazjali l-ġdid se jiġbor l-attivitajiet spazjali kollha eżistenti u ġodda tal-UE taħt il-kappa ta' programm uniku. Se jżomm l-infrastruttura u s-servizzi eżistenti u se jintroduċi għadd ta' karatteristiċi ġodda biex irawwem industrija spazjali b'saħħitha u innovattiva u jippreserva l-aċċess awtonomu, affidabbli u kosteffettiv tal-UE għall-ispazju. Il-programm il-ġdid jintroduċi wkoll sistema unifikata u simplifikata ta' governanza. L-UE se tiżgura li ż-żieda fl-investiment finanzjarju tiġi appoġġata minn proċess effiċjenti ta' teħid ta' deċiżjonijiet, sabiex l-attivitajiet spazjali kollha tal-UE jiġu implimentati fil-ħin u fil-limiti tal-baġit. Il-Kummissjoni se tkompli tkun responsabbli mill-ġestjoni tal-programm ġenerali. Billi għandha għarfien espert liema bħalu fil-qasam tagħha, l-Aġenzija Spazjali Ewropea (ESA) intergovernattiva se tibqa' sieħba ewlenija fit-tnedija tas-sistema u fl-appoġġ tekniku għall-kompiti operazzjonali tal-programm spazjali tal-UE. Il-GSA, li se tingħata l-isem ġdid “Aġenzija tal-UE għall-Programm Spazjali”, se tappoġġa dejjem aktar it-tħaddim u d-dħul fis-suq tal-attivitajiet spazjali tal-UE u se jkollha rwol akbar fl-iżgurar tas-sigurtà tal-komponenti kollha tal-programm. AKTAR INFORMAZZJONI